CELEX: 32021R0725
Language: el
Date: 2021-05-04 00:00:00
Title: Εκτελεστικός κανονισμός (ΕΕ) 2021/725 της Επιτροπής της 4ης Μαΐου 2021 σχετικά με παρέκκλιση, για το έτος 2021, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) αριθ. 615/2014 και (ΕΕ) 2015/1368 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής

5.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 155/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/725 ΤΗΣ ΕΠΙΤΡΟΠΗΣ
         της 4ης Μαΐου 2021
         σχετικά με παρέκκλιση, για το έτος 2021, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) αριθ. 615/2014 και (ΕΕ) 2015/1368 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 2,
         Έχοντας υπόψη τον κανονισμό (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης και για την κατάργηση του κανονισμού (ΕΚ) αριθ. 247/2006 του Συμβουλίου (2), και ιδίως το άρθρο 8 και το άρθρο 18 παράγραφος 1 δεύτερο εδάφιο,
         Έχοντας υπόψη τον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (3), και ιδίως το άρθρο 7, το άρθρο 11 παράγραφος 3 και το άρθρο 14 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Λόγω της πανδημίας COVID-19 και των εκτεταμένων περιορισμών στις μετακινήσεις που εφαρμόζονται στα κράτη μέλη, έχουν ανακύψει σε όλα τα κράτη μέλη εξαιρετικές διοικητικές δυσκολίες όσον αφορά τον σχεδιασμό και την εκτέλεση έγκαιρων επιτόπιων ελέγχων στον απαιτούμενο αριθμό. Οι δυσκολίες αυτές ενδέχεται να καθυστερήσουν τη διενέργεια των ελέγχων και την επακόλουθη καταβολή των ενισχύσεων. Ταυτόχρονα, οι γεωργοί είναι ευάλωτοι στις οικονομικές διαταραχές που προκαλεί η πανδημία, αντιμετωπίζουν δε οικονομικές δυσκολίες και προβλήματα ταμειακών ροών.
                  
               
                     (2)
                  
                  
                     Λόγω του πρωτόγνωρου χαρακτήρα αυτών των περιστάσεων, η Επιτροπή εξέδωσε τον εκτελεστικό κανονισμό (ΕΕ) 2020/532 της Επιτροπής (4) προκειμένου να αμβλυνθούν οι εν λόγω δυσκολίες με τη θέσπιση παρεκκλίσεων από διάφορους εκτελεστικούς κανονισμούς που εφαρμόζονται στον τομέα της κοινής γεωργικής πολιτικής όσον αφορά ορισμένους διοικητικούς και επιτόπιους ελέγχους, από πλευράς χρονοδιαγράμματος και αριθμού. Λαμβανομένης υπόψη της παράτασης των δυσχερειών που οφείλονται στη συνέχιση της πανδημίας COVID-19 το 2021, είναι σκόπιμο να προβλεφθούν παρόμοια μέτρα και για το έτος 2021.
                  
               
                     (3)
                  
                  
                     Ο εκτελεστικός κανονισμός (ΕΕ) αριθ. 809/2014 της Επιτροπής (5) θεσπίζει κανόνες, μεταξύ άλλων, σχετικά με το χρονοδιάγραμμα των επιτόπιων ελέγχων, τα ποσοστά ελέγχων ορισμένων επιτόπιων ελέγχων στο πλαίσιο του ολοκληρωμένου συστήματος, συμπεριλαμβανομένων των καθεστώτων ενισχύσεων για ζώα, και την αύξηση του ποσοστού ελέγχων όσον αφορά ορισμένα καθεστώτα. Επιπλέον, ο εν λόγω κανονισμός περιλαμβάνει κανόνες σχετικά με τους επιτόπιους ελέγχους που αφορούν τα κριτήρια επιλεξιμότητας, τις δεσμεύσεις και άλλες υποχρεώσεις που αφορούν αιτήσεις ενίσχυσης για ζώα και αιτήσεις πληρωμής στο πλαίσιο μέτρων στήριξης που αφορούν ζώα, τα ποσοστά ελέγχων για τα μέτρα αγροτικής ανάπτυξης που δεν συνδέονται με την έκταση και με ζώα, καθώς και τα ελάχιστα ποσοστά ελέγχων σχετικά με την πολλαπλή συμμόρφωση.
                  
               
                     (4)
                  
                  
                     Το άρθρο 24 παράγραφος 4, το άρθρο 48 παράγραφος 5, το άρθρο 49 παράγραφος 1, το άρθρο 52 παράγραφος 1, το άρθρο 60 παράγραφος 2 και το άρθρο 71 παράγραφος 3 του εκτελεστικού κανονισμού (ΕΕ) αριθ. 809/2014 θεσπίζουν ορισμένους κανόνες τους οποίους πρέπει να τηρεί η αρμόδια αρχή για τη διενέργεια διοικητικών ή επιτόπιων ελέγχων. Λαμβανομένων υπόψη των συνθηκών που προκάλεσε η πανδημία COVID-19, είναι σκόπιμο να ενθαρρυνθεί η διενέργεια των ελέγχων αυτών μέσω τηλεπισκόπησης και η χρήση νέων τεχνολογιών, όπως τα μη επανδρωμένα εναέρια συστήματα, οι φωτογραφίες με γεωσήμανση, οι δέκτες του Παγκόσμιου Δορυφορικού Συστήματος Πλοήγησης (GNSS) σε συνδυασμό με την Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS) και το σύστημα Galileo, τα δεδομένα που συγκεντρώνονται από τους δορυφόρους Sentinel του προγράμματος Copernicus και άλλα συναφή αποδεικτικά έγγραφα που πρέπει να χρησιμοποιούνται για τον έλεγχο της συμμόρφωσης με τα κριτήρια επιλεξιμότητας, τις δεσμεύσεις ή τις άλλες υποχρεώσεις για το σχετικό καθεστώς ενίσχυσης ή μέτρο στήριξης, αφενός και με τις απαιτήσεις και τα πρότυπα που αφορούν την πολλαπλή συμμόρφωση, αφετέρου.
                  
               
                     (5)
                  
                  
                     Το άρθρο 26 παράγραφος 4 και το άρθρο 42 παράγραφος 1 του εκτελεστικού κανονισμού (ΕΕ) αριθ. 809/2014 περιλαμβάνουν κανόνες σχετικά με τους επιτόπιους ελέγχους με τους οποίους επαληθεύεται ότι πληρούνται όλα τα κριτήρια επιλεξιμότητας, οι δεσμεύσεις και άλλες υποχρεώσεις και ότι καλύπτονται όλα τα ζώα για τα οποία έχουν υποβληθεί αιτήσεις ενίσχυσης ή αιτήσεις πληρωμής στο πλαίσιο καθεστώτων ενισχύσεων για ζώα ή μέτρων στήριξης που αφορούν ζώα τα οποία τίθενται προς έλεγχο. Δεδομένης της τρέχουσας κατάστασης, είναι σκόπιμο να προβλεφθεί ότι, όταν τα κράτη μέλη δεν είναι σε θέση να διενεργούν τους εν λόγω επιτόπιους ελέγχους όπως απαιτείται από τις διατάξεις αυτές και δεν είναι διαθέσιμα τα εναλλακτικά αποδεικτικά στοιχεία, τα κράτη μέλη μπορούν να αποφασίσουν να διενεργήσουν τους εν λόγω ελέγχους για το έτος υποβολής αιτήσεων 2021 ή το ημερολογιακό έτος 2021 ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας.
                  
               
                     (6)
                  
                  
                     Ορισμένες υποχρεώσεις που απορρέουν από τον κανονισμό (ΕΕ) αριθ. 1306/2013 σχετικά με την πολλαπλή συμμόρφωση και από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (6) σχετικά με τα καθεστώτα ενίσχυσης για ζώα και τα μέτρα στήριξης που αφορούν ζώα βασίζονται σε συγκεκριμένα και διαφοροποιημένα χρονοδιαγράμματα για την εκπλήρωσή τους και, ως εκ τούτου, απαιτούν να διενεργούνται οι επιτόπιοι έλεγχοι εντός των πλαισίων αυτών. Τα μέτρα που θέσπισαν τα κράτη μέλη για την αντιμετώπιση της πανδημίας COVID-19 επηρεάζουν τη δυνατότητα διενέργειας των απαιτούμενων επιτόπιων ελέγχων με ακρίβεια και εντός της προθεσμίας που αντιστοιχεί στις εν λόγω υποχρεώσεις. Ορισμένα είδη ελέγχων ενδέχεται επίσης να μην μπορούν να διενεργηθούν με τη χρήση νέων τεχνολογιών, οι οποίες αντικαθιστούν τις επισκέψεις στην εκμετάλλευση. Ως εκ τούτου, όσον αφορά ορισμένους ελέγχους που πρέπει να διενεργηθούν το 2021, είναι αναγκαίο, αφενός, να προβλεφθούν παρεκκλίσεις από τα άρθρα 30 έως 33, 40α, 50, 52 και από το άρθρο 68 παράγραφος 1 του εκτελεστικού κανονισμού (ΕΕ) αριθ. 809/2014 και, αφετέρου, να μειωθεί, το ελάχιστο ποσοστό των επιτόπιων ελέγχων σε σύγκριση με τα συνήθη ποσοστά ελέγχων που προβλέπονται αντίστοιχα για τα καθεστώτα στρεμματικής ενίσχυσης και ενίσχυσης για ζώα και για τα μέτρα στήριξης που συνδέονται με την έκταση και τα ζώα, τα μέτρα αγροτικής ανάπτυξης άλλα από εκείνα που εμπίπτουν στο ολοκληρωμένο σύστημα διαχείρισης και ελέγχου, και για τις υποχρεώσεις πολλαπλής συμμόρφωσης. Για να εξασφαλιστεί η μέγιστη αποτελεσματικότητα της δυνατότητας περιορισμού του πληθυσμού ελέγχου, είναι επίσης σκόπιμο να προβλεφθεί παρέκκλιση από το άρθρο 35, το άρθρο 50 παράγραφος 5 και το άρθρο 68 παράγραφος 4 του εκτελεστικού κανονισμού (ΕΕ) αριθ. 809/2014 και να επιτραπεί στα κράτη μέλη να αναβάλουν την αύξηση των ποσοστών ελέγχων που απαιτείται από τις εν λόγω διατάξεις, συμπεριλαμβανομένων των ποσοστών ελέγχων που προκύπτουν από τις παρεκκλίσεις που προβλέπονται στο άρθρο 4 παράγραφος 4, στο άρθρο 7 δεύτερο εδάφιο και στο άρθρο 9 δεύτερο εδάφιο του εκτελεστικού κανονισμού (ΕΕ) 2020/532.
                  
               
                     (7)
                  
                  
                     Οι παρεκκλίσεις από τον εκτελεστικό κανονισμό (ΕΕ) αριθ. 809/2014 που προβλέπονται στον παρόντα κανονισμό θα πρέπει να παρέχουν στα κράτη μέλη τη δυνατότητα να αποφεύγουν τις καθυστερήσεις στα μέτρα ελέγχου και στη διεκπεραίωση των αιτήσεων ενίσχυσης, και, ως εκ τούτου, να αποφεύγουν τις καθυστερήσεις πληρωμών στους δικαιούχους για το έτος 2021. Εντούτοις, είναι επιτακτική ανάγκη οι εν λόγω παρεκκλίσεις να μην παρεμποδίσουν τη χρηστή δημοσιονομική διαχείριση και την απαίτηση επαρκούς επιπέδου αξιοπιστίας. Ως εκ τούτου, τα κράτη μέλη που κάνουν χρήση των εν λόγω παρεκκλίσεων οφείλουν να λάβουν όλα τα αναγκαία μέτρα για να εξασφαλίσουν ότι αποφεύγονται οι καθ’ υπέρβαση πληρωμές και ότι κινείται η διαδικασία ανάκτησης των αχρεωστήτως καταβληθέντων ποσών. Επιπλέον, η χρήση των εν λόγω παρεκκλίσεων θα πρέπει να καλύπτεται από τη διαχειριστική δήλωση που αναφέρεται στο άρθρο 7 παράγραφος 3 πρώτο εδάφιο στοιχείο β) του κανονισμού (ΕΕ) αριθ. 1306/2013 για τα οικονομικά έτη 2021 και 2022.
                  
               
                     (8)
                  
                  
                     Οι εκτελεστικοί κανονισμοί (ΕΕ) αριθ. 180/2014 (7) και (ΕΕ) αριθ. 181/2014 (8) της Επιτροπής προβλέπουν ποσοστά ελέγχων όσον αφορά τους ελέγχους ειδικών μέτρων για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα οποία επηρεάζουν επίσης τις εξόχως απόκεντρες περιοχές της Ένωσης και τα μικρά νησιά του Αιγαίου, είναι σκόπιμο να προβλεφθούν παρεκκλίσεις από τους εν λόγω κανονισμούς με την επέκταση της δυνατότητας χρήσης των νέων τεχνολογιών ως εναλλακτικών πηγών αποδεικτικών στοιχείων σε σχέση με τους ελέγχους και με την προσαρμογή, για το έτος 2021, των ποσοστών ελέγχων των επιτόπιων ελέγχων.
                  
               
                     (9)
                  
                  
                     Το άρθρο 24 του εκτελεστικού κανονισμού (ΕΕ) 2017/892 της Επιτροπής (9) προβλέπει ότι τα κράτη μέλη διενεργούν ελέγχους, μεταξύ άλλων και επιτόπου, προκειμένου να ελέγξουν στην οργάνωση παραγωγών ή την ένωση οργανώσεων παραγωγών στον τομέα των οπωροκηπευτικών, την τήρηση των κριτηρίων αναγνώρισης. Λόγω των μέτρων που έχουν θεσπιστεί για την αντιμετώπιση της πανδημίας COVID-19, οι επιτόπιοι έλεγχοι όσον αφορά τα κριτήρια αναγνώρισης δεν θα πρέπει να εφαρμοστούν το 2021.
                  
               
                     (10)
                  
                  
                     Το άρθρο 27 παράγραφος 2 του εκτελεστικού κανονισμού (ΕΕ) 2017/892 καθορίζει το δείγμα για τους ετήσιους επιτόπιους ελέγχους σε τουλάχιστον 30 % του συνόλου των αιτήσεων ενίσχυσης και προβλέπει ότι σε κάθε οργάνωση παραγωγών ή ένωση οργανώσεων παραγωγών στον τομέα των οπωροκηπευτικών που υλοποιεί επιχειρησιακό πρόγραμμα πραγματοποιείται τουλάχιστον μία επίσκεψη ανά τριετία. Το άρθρο 27 παράγραφος 7 του εν λόγω κανονισμού προβλέπει περαιτέρω ότι οι δράσεις σε επιμέρους εκμεταλλεύσεις μελών των οργανώσεων παραγωγών που καλύπτονται από το δείγμα που αναφέρεται στο άρθρο 27 παράγραφος 2 του εν λόγω κανονισμού αποτελούν αντικείμενο μίας τουλάχιστον επίσκεψης για την επαλήθευση της εκτέλεσής τους. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στις εν λόγω απαιτήσεις και θα πρέπει, ως εκ τούτου, να τους επιτραπεί να πραγματοποιήσουν μικρότερο ποσοστό των ελέγχων αυτών το έτος 2021, ενώ δεν θα πρέπει να υπόκεινται το έτος 2021 στις απαιτήσεις σχετικά με τη συχνότητα των επισκέψεων στις οργανώσεις παραγωγών.
                  
               
                     (11)
                  
                  
                     Το άρθρο 29 παράγραφος 2 του εκτελεστικού κανονισμού (ΕΕ) 2017/892 προβλέπει ότι οι πρωτοβάθμιοι έλεγχοι των ενεργειών απόσυρσης αφορούν το 100 % της ποσότητας των προϊόντων που αποσύρθηκαν από την αγορά πλην εκείνων που προορίζονται για δωρεάν διανομή, για τα οποία σύμφωνα με το άρθρο 29 παράγραφος 3 του εν λόγω κανονισμού τα κράτη μέλη μπορούν να ελέγξουν μικρότερο ποσοστό, αλλά όχι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στην εν λόγω απαίτηση και θα πρέπει να τους επιτραπεί να ελέγξουν μικρότερο ποσοστό το έτος 2021, αλλά όχι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών, καθώς και για όλα τα άλλα προϊόντα που αποσύρθηκαν, ανεξάρτητα από τον σκοπούμενο προορισμό τους.
                  
               
                     (12)
                  
                  
                     Το άρθρο 30 παράγραφος 3 του εκτελεστικού κανονισμού (ΕΕ) 2017/892 προβλέπει ότι κάθε έλεγχος αφορά δείγμα που αντιστοιχεί τουλάχιστον στο 5 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στην εν λόγω απαίτηση και θα πρέπει να τους επιτραπεί το έτος 2021 να χρησιμοποιούν δείγματα που αντιστοιχούν τουλάχιστον στο 3 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας 2020.
                  
               
                     (13)
                  
                  
                     Λόγω των μέτρων που έχουν θεσπιστεί για την αντιμετώπιση της πανδημίας COVID-19, θα εξακολουθήσει να είναι πρακτικώς αδύνατο για τα κράτη μέλη να διενεργήσουν το 2021 συστηματικούς και δειγματοληπτικούς επιτόπιους ελέγχους για τις ετήσιες αιτήσεις ενίσχυσης, πρωτοβάθμιους και δευτεροβάθμιους ελέγχους των ενεργειών απόσυρσης και ελέγχους σχετικά με την πρώιμη συγκομιδή και τη μη συγκομιδή, όπως ορίζεται στο άρθρο 27 παράγραφος 7, στο άρθρο 29 παράγραφος 2, στο άρθρο 30 παράγραφος 3 και στο άρθρο 31 παράγραφοι 1 και 2 του εκτελεστικού κανονισμού (ΕΕ) 2017/892, αντίστοιχα. Συνεπώς, θα πρέπει να επιτραπεί στα κράτη μέλη να καθορίσουν ελέγχους οι οποίοι είναι ισοδύναμοι με τους συστηματικούς επιτόπιους ελέγχους, όπως φωτογραφίες με γεωσήμανση, φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους.
                  
               
                     (14)
                  
                  
                     Λόγω των μέτρων που έχουν θεσπιστεί για την αντιμετώπιση της πανδημίας COVID-19, είναι και θα εξακολουθήσει να είναι πρακτικώς αδύνατο για τα κράτη μέλη να διενεργήσουν αντίστοιχα το 2020 και το 2021 συστηματικούς και δειγματοληπτικούς επιτόπιους ελέγχους για τις ενέργειες που λαμβάνουν στήριξη βάσει των άρθρων 45 έως 52 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (10). Ως εκ τούτου, έχει θεσπιστεί παρέκκλιση από το άρθρο 32 παράγραφος 1 και το άρθρο 42 παράγραφος 3 του εκτελεστικού κανονισμού (ΕΕ) 2016/1150 (11) της Επιτροπής για το οικονομικό έτος 2020 η οποία θα πρέπει να διατηρηθεί για το οικονομικό έτος 2021 ώστε να επιτραπεί στα κράτη μέλη να καθορίσουν ελέγχους οι οποίοι, αφενός, είναι ισοδύναμοι με τους συστηματικούς επιτόπιους ελέγχους, όπως φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους, και, αφετέρου, εγγυώνται ότι τηρούνται οι κανόνες που προβλέπει η νομοθεσία σχετικά με τα προγράμματα στήριξης στον αμπελοοινικό τομέα προτού καταβληθούν οι πληρωμές.
                  
               
                     (15)
                  
                  
                     Θα είναι επίσης πρακτικώς αδύνατο να διενεργήσουν τα κράτη μέλη για το οικονομικό έτος 2021, εντός της προθεσμίας που ορίζει το άρθρο 43 παράγραφος 3 του εκτελεστικού κανονισμού (ΕΕ) 2016/1150, συστηματικούς επιτόπιους ελέγχους για τις ενέργειες πρώιμης συγκομιδής που λαμβάνουν στήριξη βάσει του άρθρου 47 του κανονισμού (ΕΕ) αριθ. 1308/2013. Ως εκ τούτου, θα πρέπει να προβλεφθεί παρέκκλιση ώστε η ολοκλήρωση των ελέγχων να αναβληθεί έως τις 15 Σεπτεμβρίου 2021.
                  
               
                     (16)
                  
                  
                     Το άρθρο 27 παράγραφος 3 του εκτελεστικού κανονισμού (ΕΕ) 2018/274 της Επιτροπής (12) καθορίζει τον αριθμό των δειγμάτων νωπών σταφυλιών που πρέπει να λαμβάνονται από αμπελώνες κατά την περίοδο της συγκομιδής στο εν λόγω αγροτεμάχιο για τη δημιουργία της αναλυτικής τράπεζας δεδομένων με ισοτοπικά στοιχεία που αναφέρεται στο άρθρο 39 του κατ’ εξουσιοδότηση κανονισμού (ΕΕ) 2018/273 της Επιτροπής (13). Στις περιπτώσεις που τα μέτρα που έχουν θεσπιστεί για την αντιμετώπιση της πανδημία COVID-19 καθιστούν αδύνατη τη διενέργεια των εν λόγω ελέγχων από τα κράτη μέλη, θα πρέπει να επιτρέπεται στα κράτη μέλη να παρεκκλίνουν από τον ελάχιστο αριθμό δειγμάτων.
                  
               
                     (17)
                  
                  
                     Το άρθρο 31 παράγραφος 2 στοιχείο β) του εκτελεστικού κανονισμού (ΕΕ) 2018/274 προβλέπει ότι τα κράτη μέλη διενεργούν ετήσιους επιτόπιους ελέγχους τουλάχιστον στο 5 % του συνόλου των αμπελοκαλλιεργητών που περιλαμβάνονται στο αμπελουργικό μητρώο. Δεδομένου ότι τα μέτρα που έχουν θεσπιστεί για την αντιμετώπιση της πανδημίας COVID-19 καθιστούν αδύνατη τη διενέργεια των εν λόγω ελέγχων σε διάφορα οινοπαραγωγά κράτη μέλη για μεγάλο χρονικό διάστημα, το ποσοστό αυτό θα πρέπει να μειωθεί για το έτος 2021. Για τον ίδιο λόγο, θα πρέπει να επιτραπεί στα κράτη μέλη να αναστείλουν προσωρινά το έτος 2021 τους συστηματικούς επιτόπιους ελέγχους που αναφέρονται στο άρθρο 31 παράγραφος 2 στοιχείο γ) του εν λόγω κανονισμού, οι οποίοι πρέπει να διεξαχθούν σε αμπελουργικές εκτάσεις που δεν περιλαμβάνονται σε κανένα φάκελο αμπελοκαλλιεργητή.
                  
               
                     (18)
                  
                  
                     Ο εκτελεστικός κανονισμός (ΕΕ) αριθ. 615/2014 της Επιτροπής (14) όσον αφορά τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών περιέχει κανόνες σχετικά με τους επιτόπιους ελέγχους για την επαλήθευση της τήρησης των όρων χορήγησης ενωσιακής χρηματοδότησης. Τα μέτρα που έχουν θεσπιστεί για την αντιμετώπιση της πανδημίας COVID-19 ενδέχεται να δυσχεράνουν τη διενέργεια των ελέγχων αυτών που προβλέπονται στο άρθρο 6 του εν λόγω κανονισμού. Ως εκ τούτου, είναι σκόπιμο να παρασχεθεί ευελιξία στα κράτη μέλη και να επιτραπεί η υποκατάσταση των επιτόπιων ελέγχων το ημερολογιακό έτος 2021 από εναλλακτικούς ελέγχους.
                  
               
                     (19)
                  
                  
                     Ο εκτελεστικός κανονισμός (ΕΕ) 2015/1368 της Επιτροπής (15) όσον αφορά τις ενισχύσεις στον τομέα της μελισσοκομίας περιλαμβάνει κανόνες για την παρακολούθηση και τους ελέγχους σε σχέση με την ορθή εφαρμογή των εθνικών μελισσοκομικών προγραμμάτων, τις πραγματικές δαπάνες και τον ορθό αριθμό των κυψελών που δηλώθηκε από τους μελισσοκόμους. Σύμφωνα με το άρθρο 8 παράγραφος 3 του εν λόγω κανονισμού, τα κράτη μέλη εξασφαλίζουν ότι τουλάχιστον το 5 % των αιτούντων ενίσχυση στο πλαίσιο των μελισσοκομικών προγραμμάτων τους υπόκεινται σε επιτόπιους ελέγχους. Τα μέτρα που έχουν θεσπιστεί για την αντιμετώπιση της πανδημίας COVID-19 ενδέχεται να δυσχεράνουν τη διενέργεια των επιτόπιων ελέγχων στον αριθμό που απαιτείται ώστε να επιτευχθεί το εν λόγω ελάχιστο όριο. Ως εκ τούτου, είναι σκόπιμο να παρασχεθεί ευελιξία στα κράτη μέλη και να επιτραπεί παρέκκλιση από την απαίτηση αυτή. Η εν λόγω παρέκκλιση δεν θα πρέπει, ωστόσο, να προκαλέσει αύξηση του κινδύνου καταβολής αχρεωστήτων πληρωμών. Ως εκ τούτου, οποιαδήποτε μείωση του αριθμού των επιτόπιων ελέγχων θα πρέπει να αντισταθμιστεί στον μέγιστο δυνατό βαθμό με εναλλακτικούς ελέγχους.
                  
               
                     (20)
                  
                  
                     Δεδομένου ότι τα μέτρα που προβλέπονται στον παρόντα κανονισμό είναι αναγκαία ώστε να μπορέσουν τα κράτη μέλη να διοργανώσουν εκστρατείες ελέγχου με τήρηση των μέτρων που έχουν θεσπιστεί για την αντιμετώπιση της πανδημίας COVID-19, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμοστεί αναδρομικά προκειμένου να καλύψει όλη τη διάρκεια των αντίστοιχων εκστρατειών ελέγχου: τα μέτρα που προβλέπονται στα κεφάλαια Ι και ΙΙ και στο κεφάλαιο III τμήματα 3 και 4 θα πρέπει να εφαρμοστούν από την 1η Ιανουαρίου 2021, που αντιστοιχεί στο έτος υποβολής αιτήσεων στο ολοκληρωμένο σύστημα διαχείρισης και ελέγχου ή στο ημερολογιακό έτος για μέτρα στήριξης της αγροτικής ανάπτυξης που δεν συνδέονται με την έκταση και τα ζώα και για μέτρα στον αμπελοοινικό τομέα· τα μέτρα που προβλέπονται στο κεφάλαιο III τμήματα 1 και 2 θα πρέπει να εφαρμοστούν από τις 16 Οκτωβρίου 2020, που αντιστοιχεί στο οικονομικό έτος και τα μέτρα που προβλέπονται στο κεφάλαιο III τμήμα 5 θα πρέπει να εφαρμοστούν από την 1η Αυγούστου 2020, που αντιστοιχεί στο μελισσοκομικό έτος.
                  
               
                     (21)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων, της επιτροπής άμεσων ενισχύσεων, της επιτροπής αγροτικής ανάπτυξης και της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΠΑΡΕΚΚΛΙΣΕΙΣ ΑΠΟ ΤΟΝ ΕΚΤΕΛΕΣΤΙΚΟ ΚΑΝΟΝΙΣΜΟ (ΕΕ) ΑΡΙΘ. 809/2014
         
         
            Άρθρο 1
            Κατά παρέκκλιση από το άρθρο 24 παράγραφος 4, το άρθρο 48 παράγραφος 5, το άρθρο 49 παράγραφος 1, το άρθρο 52 παράγραφος 1, το άρθρο 60 παράγραφος 2 τρίτο εδάφιο και το άρθρο 71 παράγραφος 3 του εκτελεστικού κανονισμού (ΕΕ) αριθ. 809/2014, λόγω των μέτρων που έχουν θεσπιστεί για την αντιμετώπιση της πανδημίας COVID-19, για τους ελέγχους που πρέπει να διενεργηθούν όσον αφορά το έτος υποβολής αιτήσεων 2021 ή το ημερολογιακό έτος 2021, αντίστοιχα, τα κράτη μέλη μπορούν να αποφασίσουν να υποκαταστήσουν πλήρως τους φυσικούς ελέγχους που πρέπει να διενεργηθούν δυνάμει του εν λόγω κανονισμού, ιδίως τις επιτόπιες επισκέψεις και τους επιτόπιους ελέγχους με τη χρήση φωτοερμηνείας δορυφορικών ή εναέριων ορθοφωτογραφιών ή τη χρήση νέων τεχνολογιών όπως οι φωτογραφίες με γεωσήμανση ή άλλων συναφών αποδεικτικών στοιχείων, συμπεριλαμβανομένων των αποδεικτικών εγγράφων που παρέχονται από τον δικαιούχο κατόπιν αιτήματος της αρμόδιας αρχής, τα οποία θα επιτρέψουν την εξαγωγή οριστικών συμπερασμάτων, με τρόπο που ικανοποιεί την αρμόδια αρχή.
            Εάν οι επισκέψεις στον χώρο όπου πραγματοποιείται η ενέργεια που λαμβάνει στήριξη ή στον τόπο της επένδυσης που αναφέρεται στο άρθρο 48 παράγραφος 5 του εκτελεστικού κανονισμού (ΕΕ) αριθ. 809/2014 δεν μπορούν να υποκατασταθούν από συναφή αποδεικτικά έγγραφα, τα κράτη μέλη πραγματοποιούν τις επισκέψεις αυτές μετά τη χορήγηση της τελικής πληρωμής.
         
         
            Άρθρο 2
            Κατά παρέκκλιση από το άρθρο 26 παράγραφος 4 και το άρθρο 42 παράγραφος 1 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους εντός του χρονικού διαστήματος που απαιτείται από τις εν λόγω διατάξεις και οι εναλλακτικές μέθοδοι, συμπεριλαμβανομένης της χρήσης νέων τεχνολογιών, δεν μπορούν να παρέχουν τα απαιτούμενα αποδεικτικά στοιχεία, τα κράτη μέλη μπορούν να αποφασίσουν να διενεργήσουν τους εν λόγω ελέγχους όσον αφορά το έτος υποβολής αιτήσεων 2021 ή το ημερολογιακό έτος 2021, αντίστοιχα, οποτεδήποτε εντός του έτους, στο μέτρο που εξακολουθούν να επιτρέπουν τον έλεγχο των όρων επιλεξιμότητας.
         
         
            Άρθρο 3
            
               1.   Όταν, λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη δεν είναι σε θέση να διενεργήσουν επιτόπιους ελέγχους το έτος υποβολής αιτήσεων 2021 ή το ημερολογιακό έτος 2021, αντίστοιχα, σύμφωνα με τις απαιτήσεις που ορίζονται στα άρθρα 30 έως 33, στο άρθρο 35, στο άρθρο 40α παράγραφος 1 πρώτο εδάφιο στοιχείο γ), στο άρθρο 40α παράγραφος 2 στοιχείο β), στο άρθρο 50 παράγραφος 1 πρώτο εδάφιο, στο άρθρο 50 παράγραφος 5, στο άρθρο 52 παράγραφος 2, στο άρθρο 60 παράγραφος 2 τρίτο εδάφιο, στο άρθρο 68 παράγραφος 1 πρώτο εδάφιο και στο άρθρο 68 παράγραφος 4 του εκτελεστικού κανονισμού (ΕΕ) αριθ. 809/2014, τα κράτη μέλη μπορούν να αποφασίσουν να εφαρμόσουν τους κανόνες που ορίζονται στις παραγράφους 2 έως 13, αντίστοιχα, του παρόντος άρθρου.
            
            
               2.   Κατά παρέκκλιση από το άρθρο 30 του εκτελεστικού κανονισμού (ΕΕ) αριθ. 809/2014, το έτος υποβολής αιτήσεων 2021, το ποσοστό ελέγχων είναι τουλάχιστον:
               
                           α)
                        
                        
                           3 % του συνόλου των δικαιούχων που υποβάλλουν αίτηση για το καθεστώς βασικής ενίσχυσης ή το καθεστώς ενιαίας στρεμματικής ενίσχυσης·
                        
                     
                           β)
                        
                        
                           3 % του συνόλου των δικαιούχων που υποβάλλουν αίτηση για αναδιανεμητική ενίσχυση·
                        
                     
                           γ)
                        
                        
                           3 % του συνόλου των δικαιούχων που υποβάλλουν αίτηση ενίσχυσης για περιοχές με φυσικούς περιορισμούς·
                        
                     
                           δ)
                        
                        
                           3 % του συνόλου των δικαιούχων που υποβάλλουν αίτηση ενίσχυσης για γεωργούς νεαρής ηλικίας·
                        
                     
                           ε)
                        
                        
                           3 % του συνόλου των δικαιούχων που υποβάλλουν αίτηση για στρεμματικές ενισχύσεις στο πλαίσιο προαιρετικής συνδεδεμένης στήριξης·
                        
                     
                           στ)
                        
                        
                           3 % του συνόλου των δικαιούχων που υποβάλλουν αίτηση για ενισχύσεις στο πλαίσιο του καθεστώτος μικροκαλλιεργητών·
                        
                     
                           ζ)
                        
                        
                           10 % των εκτάσεων που έχουν δηλωθεί ως εκτάσεις για παραγωγή κάνναβης·
                        
                     
                           η)
                        
                        
                           3 % του συνόλου των δικαιούχων που υποβάλλουν αίτηση για ειδική καλλιεργητική ενίσχυση για το βαμβάκι.
                        
                     Τα κράτη μέλη τα οποία, σύμφωνα με το άρθρο 36 του εκτελεστικού κανονισμού (ΕΕ) αριθ. 809/2014, έχουν ήδη αποφασίσει να μειώσουν τα ποσοστά ελέγχων για ορισμένα καθεστώτα στο 3 %, μπορούν να μειώσουν περαιτέρω τα ποσοστά που καθορίζονται για τα εν λόγω καθεστώτα στην παρούσα παράγραφο στο 1 %.
            
            
               3.   Κατά παρέκκλιση από το άρθρο 31 του εκτελεστικού κανονισμού (ΕΕ) αριθ. 809/2014, το έτος υποβολής αιτήσεων 2021, το ποσοστό ελέγχων είναι τουλάχιστον:
               
                           α)
                        
                        
                           3 % του συνόλου των δικαιούχων που οφείλουν να εφαρμόζουν τις γεωργικές πρακτικές που είναι επωφελείς για το κλίμα και το περιβάλλον·
                        
                     
                           β)
                        
                        
                           1 %:
                           
                                       i)
                                    
                                    
                                       είτε του συνόλου των δικαιούχων οι οποίοι είναι επιλέξιμοι για ενισχύσεις οικολογικής μέριμνας και εξαιρούνται τόσο από τις υποχρεώσεις που αφορούν τη διαφοροποίηση των καλλιεργειών όσο και από εκείνες που αφορούν τις περιοχές οικολογικής εστίασης καθώς δεν πληρούν τα κατώτατα όρια που αναφέρονται στα άρθρα 44 και 46 του κανονισμού (ΕΕ) αριθ. 1307/2013 και οι οποίοι δεν υπόκεινται στις υποχρεώσεις που προβλέπονται στο άρθρο 45 του εν λόγω κανονισμού·
                                    
                                 
                                       ii)
                                    
                                    
                                       είτε, κατά τα έτη όπου το άρθρο 44 του κατ’ εξουσιοδότηση κανονισμού (ΕΕ) αριθ. 639/2014 της Επιτροπής (16) δεν έχει εφαρμογή σε ένα κράτος μέλος, των δικαιούχων που είναι επιλέξιμοι για ενισχύσεις οικολογικής μέριμνας και οι οποίοι εξαιρούνται τόσο από τις υποχρεώσεις που αφορούν τη διαφοροποίηση των καλλιεργειών όσο και από εκείνες που αφορούν τις περιοχές οικολογικής εστίασης καθώς δεν πληρούν τα κατώτατα όρια που αναφέρονται στα άρθρα 44 και 46 του κανονισμού (ΕΕ) αριθ. 1307/2013 και οι οποίοι δεν υπόκεινται στην υποχρέωση που προβλέπεται στο άρθρο 45 παράγραφος 1 του εν λόγω κανονισμού·
                                    
                                 
                     
                           γ)
                        
                        
                           3 % του συνόλου των δικαιούχων που οφείλουν να εφαρμόζουν τις πρακτικές οικολογικής μέριμνας και που χρησιμοποιούν τα εθνικά ή περιφερειακά συστήματα περιβαλλοντικής πιστοποίησης που αναφέρονται στο άρθρο 43 παράγραφος 3 στοιχείο β) του κανονισμού (ΕΕ) αριθ. 1307/2013.
                        
                     Το ποσοστό ελέγχων που αναφέρεται στο πρώτο εδάφιο στοιχείο α) καλύπτει, ταυτόχρονα, ποσοστό τουλάχιστον 3 % του συνόλου των δικαιούχων που διαθέτουν εκτάσεις που καλύπτονται από μόνιμους βοσκοτόπους, οι οποίοι είναι ευαίσθητοι από περιβαλλοντική άποψη, στις περιοχές που καλύπτονται από την οδηγία 92/43/ΕΟΚ του Συμβουλίου (17) ή την οδηγία 2009/147/ΕΚ του Ευρωπαϊκού Κοινοβουλίου και του Συμβουλίου (18) και λοιπές ευαίσθητες περιοχές που αναφέρονται στο άρθρο 45 παράγραφος 1 του κανονισμού (ΕΕ) αριθ. 1307/2013.
            
            
               4.   Κατά παρέκκλιση από το άρθρο 32 του εκτελεστικού κανονισμού (ΕΕ) αριθ. 809/2014, το έτος υποβολής αιτήσεων 2021, το ποσοστό ελέγχων είναι τουλάχιστον:
               
                           α)
                        
                        
                           3 % του συνόλου των δικαιούχων που υποβάλλουν αίτηση για μέτρα αγροτικής ανάπτυξης·
                        
                     
                           β)
                        
                        
                           3 % όλων των συλλογικών δικαιούχων που υποβάλλουν συλλογική αίτηση.
                        
                     Το ποσοστό ελέγχων 3 % που αναφέρεται στο πρώτο εδάφιο στοιχείο α), για τα μέτρα που προβλέπονται στα άρθρα 28 και 29 του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (19), εξασφαλίζεται στο επίπεδο των επιμέρους μέτρων.
            
            
               5.   Κατά παρέκκλιση από το άρθρο 33 του εκτελεστικού κανονισμού (ΕΕ) αριθ. 809/2014, το έτος υποβολής αιτήσεων 2021, το ποσοστό ελέγχων είναι τουλάχιστον 3 % του συνόλου των δικαιούχων που υποβάλλουν αίτηση για καθεστώτα ενισχύσεων για ζώα, και καλύπτει τουλάχιστον το 3 % των ζώων.
            
            
               6.   Κατά παρέκκλιση από το άρθρο 35 του εκτελεστικού κανονισμού (ΕΕ) αριθ. 809/2014, τα κράτη μέλη μπορούν να αποφασίσουν να αναβάλουν την αύξηση του ποσοστού ελέγχων που θα έπρεπε να εφαρμοστεί το έτος υποβολής αιτήσεων 2021 για τα καθεστώτα ενίσχυσης και τα μέτρα στήριξης που αναφέρονται στις παραγράφους 2 έως 5 του παρόντος άρθρου και να την αντικαταστήσουν με αντίστοιχη αύξηση για το έτος υποβολής αιτήσεων 2022.
            
            
               7.   Κατά παρέκκλιση από το άρθρο 40α παράγραφος 1 πρώτο εδάφιο στοιχείο γ) πρώτη περίοδος του εκτελεστικού κανονισμού (ΕΕ) αριθ. 809/2014, οι σχετικοί έλεγχοι που αφορούν τα κριτήρια επιλεξιμότητας, τις δεσμεύσεις και άλλες υποχρεώσεις διενεργούνται για τουλάχιστον το 3 % των ενδιαφερόμενων δικαιούχων.
            
            
               8.   Κατά παρέκκλιση από το άρθρο 40α παράγραφος 2 στοιχείο β) του εκτελεστικού κανονισμού (ΕΕ) αριθ. 809/2014, οι επαληθεύσεις της περιεκτικότητας της κάνναβης σε τετραϋδροκανναβινόλη πραγματοποιούνται για τουλάχιστον το 10 % της έκτασης.
            
            
               9.   Κατά παρέκκλιση από το άρθρο 50 παράγραφος 1 πρώτο εδάφιο και το άρθρο 60 παράγραφος 2 τρίτο εδάφιο του εκτελεστικού κανονισμού (ΕΕ) αριθ. 809/2014, το ημερολογιακό έτος 2021, το ποσοστό ελέγχων είναι τουλάχιστον 3 %.
            
            
               10.   Κατά παρέκκλιση από το άρθρο 50 παράγραφος 5 του εκτελεστικού κανονισμού (ΕΕ) αριθ. 809/2014, τα κράτη μέλη μπορούν να αποφασίσουν να αναβάλουν την αύξηση του ποσοστού ελέγχων που θα έπρεπε να εφαρμοστεί το ημερολογιακό έτος 2021 και να την αντικαταστήσουν με αντίστοιχη αύξηση για το ημερολογιακό έτος 2022.
            
            
               11.   Κατά παρέκκλιση από το άρθρο 52 παράγραφος 2 του εκτελεστικού κανονισμού (ΕΕ) αριθ. 809/2014, το ημερολογιακό έτος 2021, το ποσοστό ελέγχων για τους εκ των υστέρων ελέγχους είναι τουλάχιστον 0,6 %.
            
            
               12.   Κατά παρέκκλιση από το άρθρο 68 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 809/2014, το έτος υποβολής αιτήσεων 2021, το ελάχιστο ποσοστό ελέγχων για τους ελέγχους πολλαπλής συμμόρφωσης είναι 0,5 %.
            
            
               13.   Κατά παρέκκλιση από το άρθρο 68 παράγραφος 4 του εκτελεστικού κανονισμού (ΕΕ) αριθ. 809/2014, τα κράτη μέλη μπορούν να αποφασίσουν να αναβάλουν την αύξηση του ποσοστού ελέγχων που θα έπρεπε να εφαρμοστεί το έτος υποβολής αιτήσεων 2021 και να την αντικαταστήσουν με αντίστοιχη αύξηση για το έτος υποβολής αιτήσεων 2022.
            
         
         
            Άρθρο 4
            Όσον αφορά τα κράτη μέλη που εφαρμόζουν τα άρθρα 1, 2 και 3, η διαχειριστική δήλωση που πρέπει να καταρτίζεται σύμφωνα με το άρθρο 7 παράγραφος 3 πρώτο εδάφιο στοιχείο β) του κανονισμού (ΕΕ) αριθ. 1306/2013 περιλαμβάνει, για τα οικονομικά έτη 2021 και 2022, επιβεβαίωση ότι οι καθ’ υπέρβαση πληρωμές σε δικαιούχους εμποδίστηκαν και ότι κινήθηκε η διαδικασία ανάκτησης των αχρεωστήτως καταβληθέντων ποσών με βάση την επαλήθευση όλων των απαραίτητων πληροφοριών.
         
         ΚΕΦΑΛΑΙΟ II
         
            ΠΑΡΕΚΚΛΙΣΕΙΣ ΑΠΟ ΤΑ ΕΙΔΙΚΑ ΜΕΤΡΑ ΥΠΕΡ ΤΩΝ ΕΞΟΧΩΣ ΑΠΟΜΑΚΡΩΝ ΠΕΡΙΟΧΩΝ ΤΗΣ ΕΝΩΣΗΣ ΚΑΙ ΤΩΝ ΜΙΚΡΩΝ ΝΗΣΙΩΝ ΤΟΥ ΑΙΓΑΙΟΥ ΠΕΛΑΓΟΥΣ
         
         
            ΤΜΗΜΑ 1
         
         
            
               Παρεκκλίσεις από τον εκτελεστικό κανονισμό (ΕΕ) αριθ. 180/2014
            
         
         
            Άρθρο 5
            
               1.   Κατά παρέκκλιση από το άρθρο 16 παράγραφος 2 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν φυσικούς ελέγχους στις εξόχως απόκεντρες περιοχές σύμφωνα με τους κανόνες που ορίζονται στην εν λόγω διάταξη, το 2021 τα κράτη μέλη μπορούν να αποφασίσουν να διοργανώσουν φυσικούς ελέγχους σύμφωνα με τους κανόνες που ορίζονται στην παράγραφο 2 του παρόντος άρθρου.
            
            
               2.   Οι φυσικοί έλεγχοι κατά την εισαγωγή, την είσοδο, την εξαγωγή και την αποστολή των γεωργικών προϊόντων, οι οποίοι διενεργούνται στην αντίστοιχη εξόχως απόκεντρη περιοχή, αφορούν αντιπροσωπευτικό δείγμα τουλάχιστον 3 % των πιστοποιητικών που προσκομίζονται σύμφωνα με το άρθρο 9 του εκτελεστικού κανονισμού (ΕΕ) αριθ. 180/2014.
            
            
               3.   Κατά παρέκκλιση από το άρθρο 22 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους στις εξόχως απόκεντρες περιοχές σύμφωνα με τους κανόνες που ορίζονται στο εν λόγω άρθρο, το 2021 τα κράτη μέλη μπορούν να αποφασίσουν να διοργανώσουν επιτόπιους ελέγχους σύμφωνα με τους κανόνες που ορίζονται στην παράγραφο 4 του παρόντος άρθρου.
            
            
               4.   Με βάση ανάλυση κινδύνου που πραγματοποιείται σύμφωνα με το άρθρο 24 παράγραφος 1 του εκτελεστικού κανονισμού (ΕΕ) αριθ. 180/2014, οι αρμόδιες αρχές διενεργούν επιτόπιους ελέγχους με δειγματοληψία επί του 3 % τουλάχιστον των αιτήσεων ενίσχυσης. Το δείγμα αντιστοιχεί επίσης σε τουλάχιστον 3 % των ποσών που καλύπτονται από την ενίσχυση για κάθε δράση.
            
            
               5.   Κατά παρέκκλιση από το άρθρο 16 παράγραφος 2 και το άρθρο 22 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους όσον αφορά τα ειδικά μέτρα υπέρ των εξόχως απόκεντρων περιοχών, σύμφωνα με τους κανόνες που ορίζονται στις εν λόγω διατάξεις για το έτος 2021, τα κράτη μέλη μπορούν να αποφασίσουν:
               
                           α)
                        
                        
                           να υποκαταστήσουν τους επιτόπιους ελέγχους με τη χρήση νέων τεχνολογιών, συμπεριλαμβανομένων φωτογραφιών με γεωσήμανση, φωτογραφιών που φέρουν ημερομηνία, εκθέσεων από επιτηρήσεις με μη επανδρωμένα αεροσκάφη οι οποίες φέρουν ημερομηνία, βιντεοδιασκέψεων με τους δικαιούχους ή οποιωνδήποτε σχετικών αποδεικτικών εγγράφων που θα μπορούσαν να χρησιμεύσουν ως υποστηρικτικά στοιχεία κατά την επαλήθευση της ορθής εφαρμογής των μέτρων·
                        
                     
                           β)
                        
                        
                           να διενεργήσουν τους εν λόγω ελέγχους ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας, μεταξύ άλλων μετά τη χορήγηση της τελικής πληρωμής.
                        
                     
            
               6.   Κατά παρέκκλιση από το άρθρο 59 παράγραφος 5 του εκτελεστικού κανονισμού (ΕΕ) αριθ. 1306/2013, τα κράτη μέλη μπορούν να αποφασίσουν να αναβάλουν την αύξηση του ποσοστού ελέγχων που θα έπρεπε να εφαρμοστεί το έτος υποβολής αιτήσεων 2021 για τα καθεστώτα ενίσχυσης και τα μέτρα στήριξης που αναφέρονται στις παραγράφους 1 έως 5 του παρόντος άρθρου και να την αντικαταστήσουν με αντίστοιχη αύξηση για το έτος υποβολής αιτήσεων 2022.
            
         
         
            ΤΜΗΜΑ 2
         
         
            
               Παρεκκλίσεις από τον εκτελεστικό κανονισμό (ΕΕ) αριθ. 181/2014
            
         
         
            Άρθρο 6
            
               1.   Κατά παρέκκλιση από το άρθρο 13 παράγραφος 2 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει φυσικούς ελέγχους σύμφωνα με τους κανόνες που ορίζονται στην εν λόγω διάταξη, το 2021 η Ελλάδα μπορεί να αποφασίσει να διοργανώσει φυσικούς ελέγχους σύμφωνα με τους κανόνες που ορίζονται στην παράγραφο 2 του παρόντος άρθρου.
            
            
               2.   Οι φυσικοί έλεγχοι που διενεργούνται στα μικρά νησιά του Αιγαίου κατά την είσοδο των γεωργικών προϊόντων αφορούν αντιπροσωπευτικό δείγμα τουλάχιστον 3 % των πιστοποιητικών που προσκομίζονται σύμφωνα με το άρθρο 7 του εκτελεστικού κανονισμού (ΕΕ) αριθ. 181/2014. Οι φυσικοί έλεγχοι που διενεργούνται στα μικρά νησιά του Αιγαίου κατά την εξαγωγή ή την αποστολή των γεωργικών προϊόντων που προβλέπονται στο τμήμα 3 του εν λόγω κανονισμού αφορούν αντιπροσωπευτικό δείγμα τουλάχιστον 3 % των πράξεων, με βάση τα προφίλ κινδύνου που καθορίζει η Ελλάδα.
            
            
               3.   Κατά παρέκκλιση από το άρθρο 20 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει επιτόπιους ελέγχους σύμφωνα με τους κανόνες που ορίζονται στο εν λόγω άρθρο, το 2021 η Ελλάδα μπορεί να αποφασίσει να διοργανώσει επιτόπιους ελέγχους σύμφωνα με τους κανόνες που ορίζονται στην παράγραφο 4 του παρόντος άρθρου.
            
            
               4.   Με βάση ανάλυση κινδύνου σύμφωνα με το άρθρο 22 παράγραφος 1 του εκτελεστικού κανονισμού (ΕΕ) αριθ. 181/2014, οι αρμόδιες αρχές διενεργούν επιτόπιους ελέγχους με δειγματοληψία, για κάθε δράση, επί του 3 % τουλάχιστον των αιτήσεων ενίσχυσης. Το δείγμα αντιστοιχεί επίσης σε τουλάχιστον 3 % των ποσών που καλύπτονται από την ενίσχυση για κάθε δράση.
            
            
               5.   Κατά παρέκκλιση από το άρθρο 13 παράγραφος 2 και το άρθρο 20 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει επιτόπιους ελέγχους όσον αφορά τα ειδικά μέτρα υπέρ των μικρών νησιών του Αιγαίου, σύμφωνα με τους κανόνες που ορίζονται στις εν λόγω διατάξεις για το έτος 2021, η Ελλάδα μπορεί να αποφασίσει:
               
                           α)
                        
                        
                           να υποκαταστήσει τους επιτόπιους ελέγχους με τη χρήση νέων τεχνολογιών, συμπεριλαμβανομένων φωτογραφιών με γεωσήμανση, φωτογραφιών που φέρουν ημερομηνία, εκθέσεων από επιτηρήσεις με μη επανδρωμένα αεροσκάφη οι οποίες φέρουν ημερομηνία, βιντεοδιασκέψεων με τους δικαιούχους ή οποιωνδήποτε σχετικών αποδεικτικών εγγράφων που θα μπορούσαν να χρησιμεύσουν ως υποστηρικτικά στοιχεία κατά την επαλήθευση της ορθής εφαρμογής των μέτρων·
                        
                     
                           β)
                        
                        
                           να διενεργήσει τους εν λόγω ελέγχους ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας, μεταξύ άλλων μετά τη χορήγηση της τελικής πληρωμής.
                        
                     
            
               6.   Κατά παρέκκλιση από το άρθρο 59 παράγραφος 5 του εκτελεστικού κανονισμού (ΕΕ) αριθ. 1306/2013, η Ελλάδα μπορεί να αποφασίσει να αναβάλει την αύξηση του ποσοστού ελέγχων που θα έπρεπε να εφαρμοστεί το έτος υποβολής αιτήσεων 2021 για τα καθεστώτα ενίσχυσης και τα μέτρα στήριξης που αναφέρονται στις παραγράφους 1 έως 5 του παρόντος άρθρου και να την αντικαταστήσει με αντίστοιχη αύξηση για το έτος υποβολής αιτήσεων 2022.
            
         
         ΚΕΦΑΛΑΙΟ III
         
            ΠΑΡΕΚΚΛΙΣΕΙΣ ΑΠΟ ΤΟΥΣ ΚΑΝΟΝΕΣ ΕΦΑΡΜΟΓΗΣ ΤΗΣ ΚΟΙΝΗΣ ΟΡΓΑΝΩΣΗΣ ΤΩΝ ΑΓΟΡΩΝ
         
         
            ΤΜΗΜΑ 1
         
         
            
               Παρεκκλίσεις από τον εκτελεστικό κανονισμό (ΕΕ) 2017/892
            
         
         
            Άρθρο 7
            
               1.   Κατά παρέκκλιση από το άρθρο 24 του εκτελεστικού κανονισμού (ΕΕ) 2017/892, οι επιτόπιοι έλεγχοι όσον αφορά τα κριτήρια αναγνώρισης δεν εφαρμόζονται για το έτος 2021.
            
            
               2.   Κατά παρέκκλιση από το άρθρο 27 παράγραφος 2 του εκτελεστικού κανονισμού (ΕΕ) 2017/892:
               
                           α)
                        
                        
                           το 2021, οι επιτόπιοι έλεγχοι που αναφέρονται στο άρθρο 27 του εν λόγω κανονισμού αφορούν δείγμα που αντιστοιχεί σε τουλάχιστον 10 % του συνόλου των αιτήσεων ενίσχυσης για το έτος 2020·
                        
                     
                           β)
                        
                        
                           ο κανόνας σύμφωνα με τον οποίο σε κάθε οργάνωση παραγωγών ή ένωση οργανώσεων παραγωγών που υλοποιεί επιχειρησιακό πρόγραμμα πραγματοποιείται τουλάχιστον μία επίσκεψη ανά τριετία δεν εφαρμόζεται για τους επιτόπιους ελέγχους που διενεργούνται το 2021.
                        
                     
            
               3.   Κατά παρέκκλιση από το άρθρο 27 παράγραφος 7 του εκτελεστικού κανονισμού (ΕΕ) 2017/892, ο κανόνας σύμφωνα με τον οποίο οι δράσεις σε επιμέρους εκμεταλλεύσεις μελών των οργανώσεων παραγωγών που καλύπτονται από το δείγμα που αναφέρεται στο άρθρο 27 παράγραφος 2 του εν λόγω κανονισμού αποτελούν αντικείμενο μίας τουλάχιστον επίσκεψης στον τόπο υλοποίησης της δράσης για την επαλήθευση της εκτέλεσής της δεν εφαρμόζεται για τους επιτόπιους ελέγχους που διενεργούνται το 2021. Οι επισκέψεις αυτές μπορούν να αντικατασταθούν από άλλα είδη ελέγχων που καθορίζονται από τα κράτη μέλη, όπως φωτογραφίες με γεωσήμανση, φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους.
            
            
               4.   Κατά παρέκκλιση από το άρθρο 29 παράγραφος 2 του εκτελεστικού κανονισμού (ΕΕ) 2017/892, το 2021 τα κράτη μέλη μπορούν να ελέγξουν για όλα τα αποσυρθέντα προϊόντα, ανεξαρτήτως του προορισμού τους, ποσοστό μικρότερο από το προβλεπόμενο στην εν λόγω διάταξη, με την προϋπόθεση ότι δεν είναι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών. Ο έλεγχος μπορεί να διενεργηθεί στις εγκαταστάσεις της οργάνωσης παραγωγών ή στις εγκαταστάσεις των αποδεκτών των αποσυρθέντων προϊόντων. Σε περίπτωση που κατά τους ελέγχους διαπιστωθούν παρατυπίες, τα κράτη μέλη διενεργούν συμπληρωματικούς ελέγχους. Οι έλεγχοι αυτοί μπορούν να αντικατασταθούν από άλλα είδη ελέγχων που καθορίζονται από τα κράτη μέλη, όπως φωτογραφίες με γεωσήμανση, φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους.
            
            
               5.   Κατά παρέκκλιση από το άρθρο 30 παράγραφος 3 του εκτελεστικού κανονισμού (ΕΕ) 2017/892, το 2021 κάθε έλεγχος αφορά δείγμα που αντιστοιχεί τουλάχιστον στο 3 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας 2020. Οι έλεγχοι αυτοί μπορούν να αντικατασταθούν από άλλα είδη ελέγχων που καθορίζονται από τα κράτη μέλη, όπως φωτογραφίες με γεωσήμανση, φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους.
            
            
               6.   Κατά παρέκκλιση από το άρθρο 31 παράγραφοι 1 και 2 του εκτελεστικού κανονισμού (ΕΕ) 2017/892, το 2021, οι επιτόπιοι έλεγχοι μπορούν να αντικατασταθούν από άλλα είδη ελέγχων που καθορίζονται από τα κράτη μέλη, όπως φωτογραφίες με γεωσήμανση, φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους.
            
         
         
            ΤΜΗΜΑ 2
         
         
            
               Παρεκκλίσεις από τον εκτελεστικό κανονισμό (ΕΕ) 2016/1150
            
         
         
            Άρθρο 8
            
               1.   Κατά παρέκκλιση από το άρθρο 32 παράγραφος 1 και το άρθρο 42 παράγραφος 3 του εκτελεστικού κανονισμού (ΕΕ) 2016/1150, κατά τη διάρκεια του οικονομικού έτους 2021, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σύμφωνα με τις εν λόγω διατάξεις, οι έλεγχοι αυτοί μπορούν να αντικατασταθούν από άλλα είδη ελέγχων που καθορίζουν τα κράτη μέλη, όπως φωτογραφίες που φέρουν ημερομηνία, εκθέσεις από επιτηρήσεις με μη επανδρωμένα αεροσκάφη οι οποίες φέρουν ημερομηνία, διοικητικοί έλεγχοι ή βιντεοδιασκέψεις με τους δικαιούχους, που εγγυώνται ότι τηρούνται οι κανόνες σχετικά με τα προγράμματα στήριξης στον αμπελοοινικό τομέα.
            
            
               2.   Κατά παρέκκλιση από το άρθρο 43 παράγραφος 3 του εκτελεστικού κανονισμού (ΕΕ) 2016/1150, κατά τη διάρκεια του οικονομικού έτους 2021, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σύμφωνα με την εν λόγω διάταξη, οι έλεγχοι αυτοί που σχετίζονται με τον πρώιμο τρύγο διενεργούνται έως τις 15 Σεπτεμβρίου 2021.
            
         
         
            ΤΜΗΜΑ 3
         
         
            
               Παρεκκλίσεις από τον εκτελεστικό κανονισμό (ΕΕ) 2018/274
            
         
         
            Άρθρο 9
            
               1.   Κατά παρέκκλιση από το άρθρο 27 παράγραφος 3 του εκτελεστικού κανονισμού (ΕΕ) 2018/274, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση κατά την περίοδο του τρύγου το 2021 να συλλέξουν και να μεταποιήσουν νωπά σταφύλια ώστε να επιτευχθεί ο αριθμός των δειγμάτων που καθορίζεται στο παράρτημα III μέρος II του εν λόγω κανονισμού, τα κράτη μέλη μπορούν να παρεκκλίνουν από τον εν λόγω αριθμό δειγμάτων.
            
            
               2.   Κατά παρέκκλιση από το άρθρο 31 παράγραφος 2 στοιχείο β) του εκτελεστικού κανονισμού (ΕΕ) 2018/274, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους το 2021 σύμφωνα με την εν λόγω διάταξη, διενεργούν τους ελέγχους αυτούς τουλάχιστον στο 3 % του συνόλου των αμπελοκαλλιεργητών που περιλαμβάνονται στο αμπελουργικό μητρώο.
            
            
               3.   Κατά παρέκκλιση από το άρθρο 31 παράγραφος 2 στοιχείο γ) του εκτελεστικού κανονισμού (ΕΕ) 2018/274, τα κράτη μέλη μπορούν το 2021 να αναστείλουν προσωρινά τη διεξαγωγή συστηματικών επιτόπιων ελέγχων σε αμπελουργικές εκτάσεις που δεν περιλαμβάνονται σε κανένα φάκελο αμπελοκαλλιεργητή όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν τους ελέγχους αυτούς.
            
         
         
            ΤΜΗΜΑ 4
         
         
            
               Παρέκκλιση από τον εκτελεστικό κανονισμό (ΕΕ) αριθ. 615/2014
            
         
         
            Άρθρο 10
            Κατά παρέκκλιση από το άρθρο 6 του εκτελεστικού κανονισμού (ΕΕ) αριθ. 615/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν εγκαίρως τους επιτόπιους ελέγχους το ημερολογιακό έτος 2021, τα κράτη μέλη μπορούν να αποφασίσουν να υποκαταστήσουν εν μέρει ή πλήρως τους επιτόπιους ελέγχους με διοικητικούς ελέγχους ή με τη χρήση σχετικών αποδεικτικών στοιχείων, συμπεριλαμβανομένων φωτογραφιών με γεωσήμανση, διεξαγωγής συζητήσεων μέσω βιντεοδιάσκεψης ή άλλων αποδεικτικών στοιχείων σε ηλεκτρονική μορφή.
         
         
            ΤΜΗΜΑ 5
         
         
            
               Παρέκκλιση από τον εκτελεστικό κανονισμό (ΕΕ) 2015/1368
            
         
         
            Άρθρο 11
            Κατά παρέκκλιση από το άρθρο 8 παράγραφος 3 του εκτελεστικού κανονισμού (ΕΕ) 2015/1368, κατά τη διάρκεια του μελισσοκομικού έτους 2021 τα κράτη μέλη μπορούν να αποφασίσουν να παρεκκλίνουν από το όριο του 5 % όσον αφορά τους επιτόπιους ελέγχους των αιτούντων ενίσχυση στο πλαίσιο των μελισσοκομικών προγραμμάτων τους, υπό την προϋπόθεση ότι αντικαθιστούν τους προβλεπόμενους επιτόπιους ελέγχους με εναλλακτικούς ελέγχους μέσω αιτήματος για παροχή φωτογραφιών, διεξαγωγής συζητήσεων μέσω βιντεοδιάσκεψης ή οποιουδήποτε άλλου μέσου που θα μπορούσε να χρησιμεύσει ως υποστηρικτικό στοιχείο κατά την επαλήθευση της ορθής εφαρμογής των μέτρων που περιλαμβάνονται στο μελισσοκομικό πρόγραμμα.
         
         ΚΕΦΑΛΑΙΟ IV
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 12
            Ο παρών κανονισμός αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Τα κεφάλαια I και II καθώς και το κεφάλαιο III τμήματα 3 και 4 εφαρμόζονται από την 1η Ιανουαρίου 2021.
            Το κεφάλαιο III τμήματα 1 και 2 εφαρμόζονται από τις 16 Οκτωβρίου 2020.
            Το κεφάλαιο III τμήμα 5 εφαρμόζεται από την 1η Αυγούστου 2020.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 4 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  ΕΕ L 78 της 20.3.2013, σ. 23.
         
            (3)  ΕΕ L 78 της 20.3.2013, σ. 41.
         
            (4)  Εκτελεστικός κανονισμός (ΕΕ) 2020/532 της Επιτροπής, της 16ης Απριλίου 2020, σχετικά με παρέκκλιση, για το έτος 2020, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) 2017/39, (ΕΕ) 2015/1368 και (ΕΕ) 2016/1240 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής (ΕΕ L 119 της 17.4.2020, σ. 3).
         
            (5)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
         
            (6)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 του Συμβουλίου και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (7)  Εκτελεστικός κανονισμός (ΕΕ) αριθ. 180/2014 της Επιτροπής, της 20ής Φεβρουαρίου 2014, σχετικά με τη θέσπιση κανόνων εφαρμογής του κανονισμού (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (ΕΕ L 63 της 4.3.2014, σ. 13).
         
            (8)  Εκτελεστικός κανονισμός (ΕΕ) αριθ. 181/2014 της Επιτροπής, της 20ής Φεβρουαρίου 2014, για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 63 της 4.3.2014, σ. 53).
         
            (9)  Εκτελεστικός κανονισμός (ΕΕ) 2017/892 της Επιτροπής, της 13ης Μαρτίου 2017, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 138 της 25.5.2017, σ. 57).
         
            (10)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (11)  Εκτελεστικός κανονισμός (ΕΕ) 2016/1150 της Επιτροπής, της 15ης Απριλίου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα στήριξης του αμπελοοινικού τομέα (ΕΕ L 190 της 15.7.2016, σ. 23).
         
            (12)  Εκτελεστικός κανονισμός (ΕΕ) 2018/274 της Επιτροπής, της 11ης Δεκεμβρίου 2017, για τη θέσπιση κανόνων σχετικά με την εφαρμογή του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, την πιστοποίηση, το βιβλίο εισερχομένων και εξερχομένων, τις υποχρεωτικές δηλώσεις και τις κοινοποιήσεις, και του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου σχετικά με τους συναφείς ελέγχους, και για την κατάργηση του εκτελεστικού κανονισμού (ΕΕ) 2015/561 της Επιτροπής (ΕΕ L 58 της 28.2.2018, σ. 60).
         
            (13)  Κατ’ εξουσιοδότηση κανονισμός (ΕΕ) 2018/273 της Επιτροπής, της 11ης Δεκεμβρίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, το αμπελουργικό μητρώο, τα συνοδευτικά έγγραφα και την πιστοποίηση, τα βιβλία εισερχομένων και εξερχομένων, τις υποχρεωτικές δηλώσεις, τις κοινοποιήσεις και τη δημοσίευση κοινοποιηθεισών πληροφοριών, και τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους σχετικούς ελέγχους και κυρώσεις, την τροποποίηση των κανονισμών της Επιτροπής (ΕΚ) αριθ. 555/2008, (ΕΚ) αριθ. 606/2009 και (ΕΚ) αριθ. 607/2009 και την κατάργηση του κανονισμού (ΕΚ) αριθ. 436/2009 της Επιτροπής και του κατ’ εξουσιοδότηση κανονισμού (ΕΕ) 2015/560 της Επιτροπής (ΕΕ L 58 της 28.2.2018, σ. 1).
         
            (14)  Εκτελεστικός κανονισμός (ΕΕ) αριθ. 615/2014 της Επιτροπής, της 6ης Ιουνίου 2014, για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών (ΕΕ L 168 της 7.6.2014, σ. 95).
         
            (15)  Εκτελεστικός κανονισμός (ΕΕ) 2015/1368 της Επιτροπής, της 6ης Αυγούστου 2015, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενισχύσεις στον τομέα της μελισσοκομίας (ΕΕ L 211 της 8.8.2015, σ. 9).
         
            (16)  Κατ’ εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).
         
            (17)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).
         
            (18)  Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7).
         
            (19)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).